open-index/open-wikipedia-markdown huggingface dataset:
Iraons hierevoetbalèlftal

't **Iraons hierevoetbalèlftal** vertreujt Iran in internationaol voetbalmatche. 't Team huurt al jaorelaank tot de bèste vaan Azië (wat al-evel e rillatief zwaak voetbalcontinent is), en tèlt allewijl ouch wereldwied good mèt.

## Historie
De Perzische voetbalboond woort in 1920 opgeriech. Al in 1926 toerde 'n èlftal door de Sovjet-Unie, in 't bezunder door Azerbeidzjan. 'n Officieel erkind nationaol team woort in 1941 geformeerd. Zienen ierste match späölde Perzië tegen Afghanistan (0-0). Twie daog iejer had 't team al 'ne neet officiële match tege Brits-Indië gespäöld (1-0 wins). Toch gaof 't in die beginjaore nog diverse len die e stök wijer waore. Vaan Turkije woort in 1950 mèt 6-1 verlore, vaan Zuid-Korea in 1958 mèt 5-0.

In de jaore zèsteg góng 't beter. Iran deeg in 1968 veur 't iers mèt aon de Asia Cup en won ze direk. Dit herhaolde 't land in de edities vaan 1972 en 1976. In dat lèste jaor woorte ze ouch nog veerde op de Olympische Speule. In 1978 kwalificeerde 't land ziech veur 't iers veur 't WK voetbal.

Nao de Islamitische Revolutie vaan 1979 stortden 't voetbal in. Sport woort veur manslui neet verboje, meh had neet de hoegste prioriteit. Daobij kaom 't land mèt diverse aander Aziatische len in conflik, wat 't speule vaan internationaol matche oonmeugelek maakde. Ouch binnelandse competities lepe vas op doorloupende oonras in 't land. Zoedoende stèlde 't Iraons voetbal in de jaore tachteg wieneg veur.

Pas in 1989 kós de nationaol competitie obbenuits opstarte. Vaanaof toen góng 't weer beter mèt 't Iraons voetbal. Op de Asia Cup vaan 1996 haolde ze oonder mie 'n 3-0 euverwinning op Saoedi-Arabië en 'ne 6-2 tege Zuid-Korea. Twie jaor later góng Iran veur 't iers in twinteg jaor weer nao 't WK. In de kwalificatie had 't team mèt wel 17-0 vaan de Maledive gewonne; op 't WK zelf haolde ze 'n politiek zwoer belaoje euverwinning op de Vereinegde Staote. Oondaanks nog e good optrejje op d'n Asia Cup 2000 (en 'n nui recordeuverwinning - 19-0 - tege Guam) misde ze 't WK vaan 2002. In 2006 waore ze wel weer debij, meh presteerde ze wieneg. Nao dat WK woort 't team korten tied gesjors oet de FIFA umtot me voont tot 't rezjiem ziech te väöl in de sport mingde.

Nao 'n aontal jaore vaan sportieve ermeuj, boebij ouch 't WK vaan 2010 neet gehaold woort, kierde 't tij wie in 2011 de Portugees Carlos Queiroz aontraoj. 't Lökde häöm um Iran nao de WK's vaan 2014 en 2018 te trèkke. Op d'n Asia Cup vaan 2019 woort Iran zelfs twiede, de bèste prestatie sinds de jaore '70. Nao dat toernooj woort heer opgevolg door de Belsj Marc Wilmots en daonao door de Kroat Dragan Skočić. Oonder hun wis Iran ziech ouch veur 't WK vaan 2022 in 't kortbij Qatar te plaotse. In 2022 kaom Queiroz weer trök es trainer.
Saoedisch hierevoetbalèlftal

't **Saoedisch hierevoetbalèlftal** (bijgenaomp الأخضر **al-ʾaḫḍar** 'de greune', of الصقور الخضر **aṣ-ṣuqūru l-ʾaḫḍar** 'de greun valke') vertreujt Saoedi-Arabië in internationaol voetbalmatche. 't Team huurt bij de betere vaan Azië (wat al-evel neet 't sterkste voetbalcontinent is) en presteert in 't gemein good in de Asia Cup. Ouch heet 't sinds 1994 diverse kiere aon 't WK mètgedoon, mèt wisselend succes.

## Historie
't Nationaol team vaan Saoedi-Arabië woort rillatief laat gevörmp. In 1951 späölde veur 't iers 'n officieus nationaol èlftal. In 1956 woort de nationaole voetbalboond opgeriech. E jaor later deeg 't team mèt aon de Pan-Arabische Speule, 'ne match tege Libanon (1-1) waor 't ierste officieel voetbalspeul vaan 't èlftal.

De ierste jaore had 't voetbal gein hoeg prioriteit. Saoedi-Arabië waor gei lid vaan 't AFC en trainers waore veural Egyptenere. Vaanaof 1975 veraanderde dat allemaol. 't Rezjiem begós zien oliemieljoene in de voetbalsport te steke en trok 'n väölheid aon boetelandse trainers aon, te beginne mèt d'n Hongaar Ferenc Puskás. Sinds 1980 waoren 't veural Braziliaone die 't team trainde. In 1984 sjreef Saoedi-Arabië ziech veur 't iers in veur de Asia Cup; 't land woort direk kampioen. In de jaore die volgde wis Saoedi-Arabië 't Aziatisch voetbal gans te dominere: in 1988 en 1996 woorte ze obbenuits kampioen, in 1992 en 2000 indegde ze es twiede. In 1994 waor 't land veur 't iers presint op e Wereldkampioensjap. Oondaanks de vrij sterke tegestand - Belsj, Marokko en Nederland - gónge ze es twiede door nao de achste finaal. Ouch in 1998 deeg 't team mèt. Op 't WK vaan 2002 waor evels 't verval begós. 't Land verloor alle matche, boe-oonder eine tege Duitsland mèt 8-0. Ouch in Azië maakde ze minder indrök. De tegestand waor sterker gewore en de twiede plaots op de Asia Cup vaan 2007 waor 'nen oetsjeter. In 2018 plaotsde ze ziech, nao twie kier aofwezegheid, weer veur e WK, wat ze in 2022 herhaolde.
Tunesisch hierevoetbalèlftal

't **Tunesisch hierevoetbalèlftal** (bijnaom نسور قرطاج **nusūru qarṭāǧ** 'erende vaan Carthago') vertreujt Tunesië in internationaol voetbalmatche. 't Team huurt vaanajds al bij de betere vaan Afrika en heet diverse kiere zien opwachting gemaak op e Wereldkampioensjap.

## Historie
In Tunesië gaof 't al vreug 'n nationaol competitie, boe-oet in 1928 'n oonofficieel èlftal woort geformeerd. Dit team naom 't op tege e Frans B-team; 't verloor mèt 8-2. In 1932 woort veur 't iers gewonne, en wel tege Frans-Algerije (1-0). Toesstadion waor in die daog 't Velodroom in Tunis.

'n Officieel nationaol team woort pas geformeerd naotot Tunesië oonaofhenkelek woort vaan Fraankriek, in 1956. D'n iersten officiële match waor op de Pan-Arabische Speule vaan 1957: 'n 4-2 euverwinning op Libië. In 1960 plaotsde 't team ziech ouch veur de Olympische Speule. Mèt de Joegoslaaf Milan Kristić mós Tunesië ziech mèt de toplen goon mete; 'n 10-1 verlees tege Hongarije maakde dujelek tot 't dao nog neet ech veerdeg veur waor.

In de jaore die kaome góng 't ummer beter. In 1962 woort 't land daarde in d'n Africa Cup; in 1965, in eige land, woort zelfs de twiede plaots behaold. De twiede groete bleuj kaom ind jaore '70. In 1978 plaotsde Tunesië ziech veur 't iers veur 't WK. 't Kaom dao neet wijer es de grópsfaas; in die daog woort vaan Afrikaonse teams ouch koelek mie verwach.

In de jaore tachteg presteerde Tunesië neet väöl, meh midde jaore negenteg kaom 't trök. Op de Africa Cup vaan 1994 - hun ierste in 12 jaor - haolde 't land veur 't iers in jaore weer de finaal (boe-in 't verloor vaan Zuid-Afrika). Ouch waor 't land presint op de WK's vaan 1998 en 2002 - boe 't weer neet wijer kaom es de grópsfaas. In 2004 haolde Tunesië, aon de hand vaan de Fransen trainer Roger Lemerre en staarspeuler Hatem Trabelsi, zie groetste succes tot nog touw door in eige land kampioen vaan Afrika te weure. Rivaol Marokko woort heiveur in de finaal verslage. 't WK vaan 2006 brach gein bezunder gooj prestaties, al had me dao oonderhand wel op gehoop.

Naotot Lemerre in 2008 bij Tunesië weggóng, raakde 't nationaol team stuurloes. In de Africa Cup presteerde 't team neet bezunder väöl mie en veur WK's wis 't ziech al gaaroet neet te plaotse. Pas tegen 't ind vaan de jaore '10 kaom dao veraandering in. Op 't WK vaan 2018 en 2022 waor Tunesië weer debij en op 't Afrikaons kampioensjap vaan 2019 kaom 't tot de veerde plaots.
Costa Ricaons hierevoetbalèlftal

't **Costra Ricaons hierevoetbalèlftal** vertreujt Costa Rica in internationaol voetbalmatche. 't Team is traditioneel 't sterkste team vaan Midde-Amerika. Op zien bèste meminte kin 't ziech mete mèt Mexico en de Vereinegde Staote, de twie toplen vaan Noord-Amerika. Costa Rica heet diverse kiere op 't WK voetbal gestande.

## Historie
In 1921 organiseerde de Midde-Amerikaonse len 'n Iewfees vaan de Oonaofhenkelekheid, boebij ouch e voetbaltoernooj tösse de versjèllende len woort gehawwe. Hei maakde 't Costa Ricaons team zien debuut. Toen al domineerden 't land de regio: El Salvador woort mèt 7-0 geklop. In de jaore veerteg en viefteg waore ze 't twiede team vaan Noord-Amerika, nao Mexico. In 1946 woort Puerto Rico zelfs mèt 12-0 verslage.

Aon 't ind vaan de jaore zèsteg lepe de prestaties trök. Diverse aander len in de regio, zoewie ouch len in 't Caribische gebeed, kaome op. In de jaore zeventeg woort vaan 't team neet väöl gehuurd, tot 't team in 1989 de CONCACAF-cup won. Zoe plaotsde COsta Rica ziech ouch veur 't WK vaan 1990 in Italië. Hei kaom 't land tot de achste finaal. Veur de twie volgende WK's kós 't ziech neet plaotse. Ouch op de Copa América vaan 1997 - boe Costa Rica bij oetzundering veur woort oetgeneujd - kós ´t geinen indrök make. Op 't WK vaan 2002 en 2006 waor 't land weer presint, zoonder evels väöl indrök te make.

Nao 'n aofwezegheid in 2010 waore de Ticos op 't WK vaan 2014, nao 'n impressionante kwalificatie, in Brazilië weer trök. Hei wonne ze de sterk bezatte gróp (mèt Uruguay, Italië en Ingeland) en haolde ze de kwartfinaal, veural door negatief, hendeg verdeidegend voetbal. Oetindelek woorte ze nao penanties door Nederland oetgesjakeld. Ouch in 2018 kwalificeerde ze ziech euvertuigend; op 't WK zelf maakde ze evels minder indrök. De kwalificatie veur 't WK vaan 2022 in Qatar mós via play-offs gebäöre.
Canadees hierevoetbalèlftal

't **Canadees hierevoetbalèlftal** (bijnaom *The Maple Leafs* of *The Canucks* (Ingels); *Les Rouges* (Frans)) vertreujt Canada in internationaol voetbalmatche. Voetbal is al 'nen iew geinen ech groete sport mie in Canada, boe ieshockey en Canadees voetbal väöl mie de aondach opeise, en Canada is ouch binne Noord-Amerika gei groet voetballand. Toch heet 't team op e paar meminte gepiek en bezunder rizzeltaote gehaold.

## Historie
Es Brits dominion kraog Canada al vreug mèt de voetbalsport te make. Al in 1877 woort d'n ierste voetbalboond opgeriech veur e deil vaan de kelonie. Al in 1885 späölde 'n officieus nationaol èlftal tege 'n èlftal vaan Amerikaone (1-0 wins). Drei jaor later góng 'n aander team op tournee door de Britse eilen.

Op de Olympische Speule vaan 1904 in Saint-Louis späölde voetbalclub Galt F.C. de rol vaan Canadees nationaol èlftal. Aon 't voetbaltoernooj dege wijer allein twie Amerikaonse clubs mèt; Galt versloog ze allebei en zoedoende pakde Canada de gouwe medalje in 't voetbal.

De ierste officieel erkinde match vaan 't Canadees èlftal waor in 1924, wie 't team op tournee góng nao Australië. 'ne Match tegen 't gasland woort mèt 3-2 verlore. 't Jaor dao-op späölde ze hun ierste officieel matche tege de VS, hunne awwe sportrivaol (1-0 wins in Montréal, 6-1 verlees in New York). In 1928 trok Canada ziech, in naovolging vaan de Britse team, ziech trök oet de FIFA. 't Land sjreef ziech dus veur de ierste WK's neet in. In 1946 kaome ze weer trök, meh pas in 1957 dege ze veur 't iers 'n (succesloes) poging veur ziech veur 't WK te kwalificere. In 1962 trok 't land ziech trök en in 1966 sjreve ze ziech gaaroet neet in.

Vaanaof de jaore '70 woort get opgebouwd. In 1977 en 1981 haolde Canada de kwartfinales vaan de CONCACAF Cup, die ze in 1985 - wie 't toernooj in eige land waor - zelfs veur 't iers wonne. In 1986 deeg 't team daobij veur d'n ierste kier mèt aon e Wereldkampioensjap, al maakde ze mèt drei kier verlere geinen indrök.

In de jaore die volgde had Canada in Noord-Amerika wisselende rizzeltaote, boe-oonder nog e Noord-Amerikaons kampioensjap in 2000. Wereldwied zakden 't land deep weg: WK's woorte noets bereik en op de FIFA-Wereldraanklies bezat 't land op zie deepdepunt (in 2014) de 122e plaots. Roond 2020 begós, vrij oonverwach, 'ne nuie bleujtied. Op de CONCACAF Cup vaan 2021 woort Canada veerde (de hoegste positie in jaore), meh veural indrökwèkkend waor de kwalificatierunde veur 't WK vaan 2022. 't Team sloot de kwalificatie es ierste aof, mèt oonder mie toeseuverwinninge op de Vereinegde Staote en Mexico.
Marokkaons hierevoetbalèlftal

't **Marokkaons hierevoetbalèlftal** (bijnaom *De Liewe vaan d'n [[Atlas (berg)|Atlas]]*) vertreujt Marokko in internationaol voetbalmatche. 't Team huurt al jaorelank bij de bèste vaan Afrika en vaan d'n Arabische wereld en heet diverse kiere aon 't Wereldkampioensjap hierevoetbal mètgedoon. In 't èlftal höbbe door de jaore heer diverse Marokkaonse Nederlanders gespäöld.

## Historie
Al in de koloniaolen tied woort e nationaol èlftal geformeerd. Dit kós gein officieel matche speule, meh späölde wel dèks tege aander èlftalle oet 't Frans koloniaol riek. D'n ierste match woort gespäöld op 22 december 1928, tegen e Frans B-èlftal (2-1 verlees).

In 1955, veuroetloupend op de oonaofhenkelekheid vaan 't land, woort 'ne nationaole boond opgeriech. Twie jaor later debuteerden 't team op de Pan-Arabische Speule mèt e 3-3 geliekspeul tegen Irak. In die jaore späölden 't ouch zwoer belaoje vrundsjappeleke matche tege 't team vaan 't FNL, de aofsjeiingsbeweging vaan 't daan nog neet oonaofhenkelek Algerije. 't Land sjreef ziech in veur 't WK vaan 1962 meh kaom in de intercontinentaol play-offs neet veurbij Spaanje. Wel wiste ze in 1961 de Pan-Arabische Speule in eige land te winne.

In 1964 deeg Marokko mèt aon de Olympische Speule, meh zoonder succes. Veer jaor later trok 't ziech trök nao 'n weigering veur tege Israël te speule. De groetste verrassing tot daan touw kaom wie 't land ziech plaotsde veur 't WK vaan 1970. In de grópsfaas haolde ze ei punt; mie waor vaan teväöre ouch neet vaan de Marokkaone verwach. Op de Speule vaan 1972 woort de twiede runde gehaold. Daonao góng 't get op en neer. Groet succes waor 't pakke vaan de Africa Cup in 1976, meh 't gaof ouch jaore tot ze ziech dao gaaroet neet veur kwalificeerde. WK's bleve nao 1970 langen tied boete bereik.

In 1986 braok veur Marokko 'ne bleujtied aon. De gouwe generatie vaan Marokkaonse voetballers stoont op. Op 't WK in Mexico dat jaor woort de achste finaal gehaold. 't Veel daan ouch sterk tege wie 't team ziech in 1990 neet veur 't WK en ouch neet veur de Africa Cup plaotsde en op de Africa Cup vaan 1992 neet wijer kaom es de ierste runde. Ouch op 't WK vaan 1994 vele de prestaties tege: Marokko verloor drei kier (in 'n poule mèt 't Belsj, Nederland en Saoedi-Arabië). Ouch op 't volgend WK woort de knock-outrunde neet gehaold.

In de nuien iew haolde 't team al gaw 'n twiede plaots in de Africa Cup vaan 2004 (in de finaal 2-1 verlees tegen 't gasland Tunesië). Sindsdeen lepe de prestaties sterk trök. In de Africa Cup wis Marokko gemeinelek neet veurbij de grópsfaas te koume. Op 'n nui WK-deilnaome mós 't team wachte tot 2018. 't WK vaan 2022 euvertrof alle verwachtinge. Nao 'n grópsfaas boe-in oonder mie vaan 't Belsj woort gewonne volgde nog winspartije tege Spaanje en Portugal. Oetindelek waor in de haaf finaol Fraankriek te sterk; 't land indegde 't toernooj es veerde. Dit waor neet allein beter es wat Marokko oets had gedoon, meh ouch wijer es n'importe wat veur Afrikaons of Arabisch land oets waor gekoume. Bij de Africa Cup 2025/26, die in eige land woort gehawwe, haolden 't team de twiede plaots.
Fleigneux

**Fleigneux** ies 'n gemeinte (Frans: *commune*) in 't departemint van de Ardenne (''Ardennes''), wat in de Franse regio Grand Est, Noordoas-Frankriek, liegk. 

't Pläötske liegk in 't arrondissemint van de groater sjtad Sedan, in 't noordoaste van de Franse Ardenne, bie de Belzje grens mèt de Welsje provincies Henegouwe (*Hainaut*) en Luxembörg (*Province de Luxembourg*, dus neet 't land Luxembörg). Vreuger loog dit gebeed in de provincie van de Champagne. Nao de Franse Rivvelutie woort Sedan deil van 't departemint Ardennes.

De gemeinte haw in 2019 'n bevouking van 215 luuj op 'n oppervlaak van 13,65 veerkante kilometer en daomèt goof 't 15,75 luuj de veerkante kilometer. Vergeleke mèt 2015 haw zie 'n bevoukingsverangering van +0,71% de jaor.

## Rifferenties
* CityPopulation.de, Ardennes (2022)
* Zuuch ouch: de lies van ''communes'' in de Franse Ardenne
Kameroenees hierevoetbalèlftal

't **Kameroenees hierevoetbalèlftal** (bijnaom *Les Lions Indomptables* 'de oontembaar liewe') vertreujt Kameroen in internationaol voetbalmatche. 't Team huurt al jaore bij de sterkste vaan Afrika, zeker vaan Afrika bezuie de Sahara. Kameroen heet de Africa Cup neet minder es vief kier gewonne en maakde groeten indrök op 't WK vaan 1990.

## Historie
In 1956, nog in de koloniaolen tied, woort in Frans Kameroen e nationaol èlftal gestiech. Umtot Frans Kameroen wiedoet 't groetste deil vaan 't huieg land umvat, rekent me dit èlftal es de veurluiper vaan 't huieg team. In d'n ierste match woort mèt 3-2 verlore vaan Belsj-Congo.

In 1970 plaotsde Kameroen ziech veur 't iers veur de Africa Cup. Twie jaor later, wie 't evenemint in eige land waor, wis 't de daarde plaots te hole. Nao tien jaor vaan druugde waor 't land in 1982 weer presint. Ouch plaotsde Kameroen ziech toen veur 't WK, boe 't al-evel neet wijer kaom es de grópsfaas. In de jaore die volgde góng 't land 't Afrikaons voetbal zoeget compleet dominere: in 1984 en 1988 wonne ze de Africa Cup, dewijl ze in 1986 twiede woorte. Te vreemder waor tot 't WK vaan 1986 misgeloupe woort. 't WK vaan 1990 woort wel gehaold. Nao iers grópswins (in 'n sterke poule mèt oonder mie regerend kampioen Argentinië, wat mèt 0-1 woort geklop) woort in de achste finaal Colombia verslage, boenao in de kwartfinaal oetindelek Ingeland zjus te sterk waor.

Nao 1990 waor 't mèt de dominantie in Afrika wel veurbij. Väöl mie len hadde de fysieke späölstijl euvergenome, boedoor 't land neet zoe sterk mie bove de res oetstaok. Ouch op WK's woort de stunt vaan 1990 neet herhaold: 't land waor gemeinelek wel presint meh raakde neet veurbij de grópsmatche. In 2000 en 2002 woort Kameroen toch weer Afrikaons kampioen, meh dees opleving doort neet laank. Veural de vreug oetsjakeling op 't WK vaan 2010 - 't ierste oets in Afrika - veel tege. In 2014 haolde 't land ouch al zoe'n slechte prestatie. Tegeneuver e nui Afrikaons kampioensjap in 2017 stoont 'n absentie op 't WK vaan 2018. Veer jaor later haolde Kameroen de indrunde wel weer.
Servisch hierevoetbalèlftal

't **Servisch hierevoetbalèlftal** vertreujt Servië in internationaol voetbalmatche. 't Team besteit sinds 2006, wie Servië 'n oonaofhenkelek land woort, meh 't zuut ziechzelf gere es d'n opvolger vaan 't Joegoslavisch hierevoetbalèlftal, wat vaan tied tot tied aonsprekende rizzeltaote haolde. Servië huurt in Europa zoeget tot de middegróp en heet mèt regelmaot op e WK gestande.

## Historie
't Keuninkriek vaan Serviërs, Kroaote en Slovenië, later bekind es Joegoslavië, woort kort nao d'n Ierste Wereldoorlog gespäöld en kraog al gaw zien eige team. Dit team späölde in 1920 op de Olympische Speule in Antwerpe zienen ierste match (7-0 verlees tege Tsjecho-Slowakije). Kort nao d'n Twiede Wereldoorlog woort e toernooj gehawwe boe-in 't nationaol team vaan de Volksrippubliek Joegoslavië en oonofficieel teams vaan de zès deilrippublieke 't tegenein opnaome. Servië won hei-in vaan Montenegro en Kroatië um in de finaal vaan 't nationaol team te verlere.

Wie Joegoslavië begin jaore negenteg oetereinveel, góng de rompstaot Klein-Joegoslavië gooddeils samevalle mèt Servië: 't väöl kleinder Montenegro, d'n aandere staot, lieverde neet väöl speulers. Dit team woort e paar jaor laank oetgeslote vaan EK's en WK's, veural um diverse oorlogsmisdaode vaan de Serviërs in de börgeroorlog in Bosnië. Pas op 't WK vaan 1998 kós 't weer mètdoen. Ouch op 't EK vaan 2000 gaof 't land presint. Op allebei woort 't team in de knock-outrunde oetgesjakeld door Nederland. Nao 2003 góng 't land wijer oonder de naom Servië-Montenegro. De lèste kier tot dit team op 'n internationaol toernooj stoont waor op 't WK vaan 2006.

Es oonaofhenkelek land heet Servië de successe vaan 't aajd Joegoslavië neet kinne evenere. Veur 't EK wis 't ziech nog noets te plaotse. Wel stoont 't drei kier op 't WK: in 2010, in 2014 en in 2022. De ierste twie edities kaom 't land neet veurbij de grópsfaas.
The Line

**The Line** (Arabisch ذا لاين **ḏā lāyn** of الخط **ʾal-ḫaṭṭ**) is e steidelek bouwprojek in Saoedi-Arabië. 't Waor oersprunkelek gepland es 't veurnaomste woengedeilte vaan de te bouwe mieljoenestad Neom, in de noordwesteleke provincie Taboek. The Line is futuristisch vaan aard en op väöl gebeed hendeg vernuiend. In aprèl 2024 woort evels bekind tot 't euvergroet deil vaan de stad veurluipeg neet weurt gebouwd.

The Line zouw ziech oersprunkelek oetstrèkke euver 'n lengde vaan neet minder es 170 km, vaan 'n plaots kortbij de stad Taboek tot deep in de weuste. Oonderwijl is de bebouwing mer 200 meter breid. De stad krijg dus de aard van lintbebouwing. Dit deit me veural um de hits te kinne aofveure; conventioneel stei weure in 't heit Arabië door de opwerming vaan de Eerd ummer minder leefbaar. De straot zal bestoon oet drei niveaus: op de groond beujt me ruim baon aon de vootgengers, dao-oonder ligke twie laoge veur respectievelek transport en infrastructuur. Bove de groond moot me binne de vief menute nao alle meugeleke veurzieninge kinne loupe; de stad is daoveur in blokker verdeild. In de transportlaog moot 'nen hoegesnelheidstrein koume. Oto's zien in de stad neet welkom. De bebouwing geit bestoon oet gebouwe vaan 500 meter hoeg, ummer aon beiskante vaan de straot in spiegelbeeld.

In 2024 rapporteerde Bloomberg tot 't projek zwoer aofgesjaold woort. In plaots vaan de aongekunde 170 kilometer zouw tege 2030 mer 2,4 km klaorkoume. Dat zouw beteikene tot de stad ouch mer 300.000 inwoeners krijg, in plaots vaan de geplande nege mieljoen. De regering vaan 't land oontkinde dat en zag tot The Line wie gepland aofgebouwd góng weure.

De stad moot gans door doorzaam energie weure veurzeen. Artificieel intelligentie geit weure gebruuk um de bewoeners in de gater te hawwe en hun leefkwaliteit te verbetere. 


The Line woort in jannewarie 2021 door kroenprins Mohammed bin Salman aongekundeg es deil vaan 't al iejer gepubliceerd Neom-projek. De bouw zouw in 2030 veerdeg mote zien; al in 2024 zouwe de ierste bewoeners hun hoes in kinne. Critici meine tot dat väöls te optimistisch is. Euver de bouw zien tot nog touw gein details bekind gemaak; in oktober 2022 woort op satellietbeelder dujelek tot de bouw euver de ganse lengde vaan de stad waor begós. De koste zien geraomp op 500 mieljard dollar; me geit devaan oet tot dit väöls te lieg is begroet.

In d'n democratische wereld veel zoewel bewoondering es kritiek te hure. Kritiek gaof 't neet allein op dinger vaan 't oontwerp meh ouch op de milieusjaoj - de stad kós al-evel emissievrij zien, de bouw zelf waor dat zeker neet. Ouch 't verdrieve vaan de Huwaytat-bevolking oet de regio waor punt vaan zwoer kritiek.
FIFA

De **FIFA** (voloet (Frans) **Fédération internationale de Football Association**) is 't wereldwied regulerend orgaon veur voetbal, strandvoetbal en zaolvoetbal. De FIFA woort in 1904 opgeriech veur de continentaol Europese sportboonde vaan Nederland, Belsj, Zwede, Denemarke, Duitsland, Fraankriek, Zwitserland en Spaanje. De nationaol boonde vaan 't Vereineg Keuninkriek (Ingeland, Sjotland, Wales en 't nog vereineg Ierland) slote ziech korten tied later aon. Allewijl (2022) zien 211 nationaol boonde bij de FIFA aongeslote: zoe good wie alle zelfstandege len en nog diverse neet-zelfstendege territoria mèt eige voetbalèlftalle. De federatie is verdeild in e zèstal continentaol federaties: de AFC (Azië), de CFA (Afrika), de CONCACAEF (Noord- en Midde-Amerika zoewie 't Caribisch gebeed), de CONMEBOL (Zuid-Amerika), de OFC (Oceanië) en de UEFA (Europa).

De FIFA zörg veur de regels vaan 't voetbalspeul, die in oonderling euverlègk weure vasgestèld. Veraanderinge aon de regels mote centraol weure goodgekäörd. Ouch regelt ze 't Wereldkampioensjap hierevoetbal en damesvoetbal, die allebei um de veer jaor weure gehawwe. De organisatie hèlt ketoer in Zürich (Zwitserland). Sinds jaor en daag heet de FIFA 'ne bedinkeleke naom es bedrief boe 't groet geld regeert en boe corruptie aon de orde vaan d'n daag is. Veural d'n tied boe Sepp Blatter veurzitter waor (1998-2015) weurt sterk mèt sjendaole geassocieerd.
Kabbinèt-Schermerhorn-Drees

't **Kabbinèt-Schermerhorn-Drees** waor 't Nederlands kabbinèt vaan 1945 - 1946. 't Kabbinèt woort gevörmp door de politieke partije RKSP, SDAP, en VDP en, nao partijfusies, KVP en PvdA oonder premier Wim Schermerhorn. De formatie vaan 't kabbinèt däörde 47 daog. Same bestoond 't kabbinèt oet 60 zetele in d'n Twiede Kamer, 't parlemint vaan 't Keuninkriek vaan de Nederlen.

't Waor e nood-kabbinèt, wat gebäörde op 't momint tot Nederland waor bevrijd vaan Nazi-Duitsland door de geällieerde. 't Bleef bestoon tot de ierste verkiezinge woorte gehouwe sinds de Twiede Wereldoorlog. 't Kabbinèt woort geconfronteerd mèt e door oorlog geruïneerd Nederlands Keuninkriek en 'n republiek die woort oetgerope in de kolonie Indonesië.

't Kabbinèt woort beëdeg op 25 juni 1945 en woort demissionair op 16 mei 1946. Op 3 juli 1946 woort 't kabbinèt oontboonde.

't Kabbinèt volgde 't Kabbinèt-Gebrandy III, wat 't oondergedoke kabbinèt in Londe waor oonder de Nazi-bezètting vaan Nederland in d'n tied vaan d'n Twiede Wereldoorlog. op en woort oetindelek opgevolg door 't Kabbinèt-Beel I.
Kabbinèt-Beel I

't **Kabbinèt-Beel I** waor 't Nederlands kabbinèt vaan 1946 - 1948. 't Kabbinèt woort gevörmp door de politieke partije KVP en PvdA oonder premier Louis Beel. De formatie vaan 't kabbinèt däörde 47 daog. Same bestoond 't kabbinèt oet 61/100 zetele in d'n Twiede Kamer, 't parlemint vaan 't Keuninkriek vaan de Nederlen.

't Kabbinèt woort beëdeg op 3 juli 1946 en woort demissionair op 7 juli 1948. Op 7 augustus 1948 woort 't kabbinèt oontboonde.

't Kabbinèt volgde 't Kabbinèt-Schermerhorn-Drees op en woort oetindelek opgevolg door 't Kabbinèt-Drees-Van Schaik.

't Kabbinèt-Beel I waor 't ierste democratisch verkoze kabbinèt vaan Nederland sinds d'n Twiede Wereldoorlog. 't Waor ouch 't Kabbinèt dat de oorlog aongóng mèt de oonaofhaankelek verklaorde republiek Indonesië.
Kabbinèt-Drees-Van Schaik

't **Kabbinèt-Drees-Van Schaik**, soms **Kabbinèt-Drees I** geneump, waor 't Nederlands kabbinèt vaan 1948 - 1951. 't Kabbinèt woort gevörmp door de politieke partije KVP, PvdA, CHU en VVD oonder premier Willem Drees. De formatie vaan 't kabbinèt däörde einendaarteg daog. Same bestoond 't kabbinèt oet 76 vaan de 100 zetele in d'n Twiede Kamer, 't parlemint vaan 't Keuninkriek vaan de Nederlen.

't Kabbinèt woort beëdeg op 7 augustus 1948 en woort demissionair op 24 jannewarie 1951. Op 15 miert 1951 woort 't kabbinèt oontboonde.

't Kabbinèt volgde 't Kabbinèt-Beel I op en woort oetindelek opgevolg door 't Kabbinèt-Drees I (wat soms Drees II geneump weurt).
Ghanees hierevoetbalèlftal

't **Ghanees hierevoetbalèlftal** vertreujt Ghana in internationaol voetbalmatche. 't Team huurt bij de sterkere vaan Afrika en heet bij meminte 't Afrikaons voetbal gans gedomineerd. Wereldwied had 't team evels minder te beteikene; pas in d'n einentwintegsten iew woort veur 't iers 't WK gehaold.

## Historie

In 1920 woort in de Britse kolonie Goudkös 'ne voetbalboond opgeriech. De boond formeerde in 1950 veur 't iers e nationaol team, wat mèt 1-0 vaan Nigeria won. Al gaw greujden 't team oet tot ein vaan de bèste vaan Afrika. In 1962 woort Nyasaland mèt wel 0-12 geklop (e rizzeltaot wat ze in 1965 tegen 'tzelfde team zouwe herhole) en woort in 'n vrundsjappeleke match Real Madrid, daan ein vaan de absolute topclubs vaan de wereld, op 3-3 gehawwe. In 1963 plaotsde Ghana ziech, es oonaofhenkelek land, veur 't iers veur de Africa Cup en won ze direk. Dit woort in 1965 herhaold, dewijl in 1968 en 1970 de twiede plaots gehaold woort. Heinao volgde e paar jaor vaan druugde, meh in 1978 en 1982 woort 't land obbenuits Afrikaons kampioen.

Nao 1984 haolde Ghana e paar kier neet de indrunde vaan de Africa Cup, en wie 't in 1992 trökkaom, waor de concurrentie gegreujd. Aander Afrikaonse len waore korterbij gekoume in 't niveau of zelfs gepasseerd. In 1992 woort Ghana wel twiede, meh 't zouw nog jaore dore ietot vergliekbaar succes gehaold woort.

Al die jaore deeg Ghana noets mèt aon de Wereldbeker. Dèks sjreef 't ziech neet in, en es 't dat wel deeg kaom 't neet door de kwalificatierundes. Pas in 2006 debuteerde Ghana op e WK; in Duitsland woort de achste finaal gehaold. Op 't WK vaan 2010 in Zuid-Afrika góng Ghana zelfs door tot in de kwartfinaal. Nao 'n euverwinning op de Vereinegde Staote (nao verlenging) woort 't oetindelek nao penanties oetgesjakeld door Uruguay. Heimèt waor Ghana wiedoet 't succesvolste Afrikaons land op dit ierste WK in Afrika. Datzelfde jaor woort 't team ouch twiede in de Africa Cup.

Binne Afrika bleve ze de jaore dao-op in de top mètdrejje; op de Africa Cup woort in 't gemein de haaf finaal of de finaal gehaold, meh 't team won d'n titel noets mie. De prestaties op 't WK vaan 2014 vele tege. In 2018 woort 't WK zelfs neet gehaold; Ghana waor intösse oet d'n top vaan 't continent eweggevalle. Op 't WK vaan 2022 zien ze wel weer presint.
Fraanke

De **Fraanke** waore e Germaons volk wat in d'n tied vaan de grote invasies aon de rand vaan 't Roemeins Riek 'ne belaangrieke rol speulde. In de viefden iew, wie 't Wes-Roemeins Riek begos in te zakke, veruiverde de Fraanke 'n deil vaan 't noorde vaan Roemeins Gallië en gónge dao hojze.

Vaanoet Gallië begosde de Fraanke hun confidderatie oet te breie nao 't zuie. Dees confidderatie, die in essentie neerkaom op 'n verzaomeling aon stamme die verklaorde geine krieg te veure mèt mekaar, zou 'ne groete rol gaon speule in Europa. Fraankriek heet zelf ziene naom te daanke aon de Fraanke - zoe-ouch 't historisch Fraankisch Riek. Mer 't heet ouch 'n groete invlooj gehad op de cultureel vörming vaan de Limbörge: de Limbörgse taol is 'n Nederfrankische taol en stamp daomèt aof vaan de taole die door de meiste Fraanke woorte gesproke. Daoneve höbbe de Fraanke 'n groete cultureel invlooj gehad op oonder aandere Nederland, Belsj, Luxembörg en Duitslaand. Duitse stei wie Frankfurt am Main en 't veurmaoleg geld vaan Belsj, Luxembörg en Fraankriek, de frang, höbbe allemaol hun naome te daanke aon de Fraanke.
Osnes

**Osnes** ies 'n gemeinte (Frans: *commune*) in 't departemint van de Ardenne (''Ardennes''), wat in de Franse regio Grand Est, Noordoas-Frankriek, liegk. 

't Pläötske liegk in 't arrondissemint van de groater sjtad Sedan, in 't noordoaste van de Franse Ardenne, bie de Belzje grens mèt de Welsje provincies Henegouwe (*Hainaut*) en Luxembörg (*Province de Luxembourg*, dus neet 't land Luxembörg). Vreuger loog dit gebeed in de provincie van de Champagne. Nao de Franse Rivvelutie woort Sedan deil van 't departemint Ardennes. Traditioneel weurt in dees gemeinte dan ouch Champagnois gekald en neet Welsj, wie dat weurt gekald in 't groatse gedeilte van de échte, geografisch gedefinieerde, Ardenne.

De gemeinte haw in 2019 'n bevouking van 230 luuj op 'n oppervlaak van 5,89 veerkante kilometer en daomèt goof 't 39,05 luuj de veerkante kilometer. Vergeleke mèt 2015 haw zie 'n bevoukingsverangering van +0,33% de jaor.

## Rifferenties
* CityPopulation.de, Ardennes (2022)
* Zuuch ouch: de lies van ''communes'' in de Franse Ardenne
Sedan

**Sedan** ies 'n sjtad en commune (gemeinte) in 't departement Ardennes van de regio Grand Est (ouch-waal 't *Groat Oaste*), te Noordoas-Frankriek. In 2019 haw de plaatsj in de Ardenne 16.092 inweunersj, die *Sedanais* (mannelik) en *Sedanaises* (vrouwelik) geneump weure. Ze ies 16,28 km2 groat. Dao woonde dus zoan 990 luuj de km2 in 2019. Ze besjteit oet de drie kantons *Sedan-1*, *Sedan-2* en *Sedan-3*, wat waer deil oetmaak van 't gelieknamig arrendissement *Sedan*. Wier liegk 't op 'n huègte van 149-301 meter (gemiddeld 225 meter).

In dees gemeinte weurt van oarsjpronk Champenois gekald, zoawie in de meiste plaatsje in de Franse Ardenne.

Veur e gans euverziech van de 449 gemeintes in de Franse Ardenne, zuug de lies van gemeintes in Ardennes.

## Rifferenties
* Dit artikel ies groatdeils euvergenömme oet 't corresponderend artikel op de Franstalige Wikipedia. Zuug hie
* Zuuch ouch: de lies van ''communes'' in de Franse Ardenne
Doha

**Doha** (Arabisch الدوحة **ad-dawḥa(h)** (Standaardarabisch), **ad-dōha** (Golfarabisch), lètterlek 'runding', nae de drejje in de kös die me hei vint) is de hoofstad en groetste stad vaan Qatar. De stad ligk aon de ooskös vaan 't emiraot en woort in de jaore 1820 gestiech es boetewiek vaan al-Biddah. Bij de oonaofhenkelekheid woort Doha officieel es hoofstad aongeweze. Sindsdeen is de stad explosief gegreujd. Allewijl woene zoeget 2,4 mieljoen lui in Doha en zien veurstei, wat neerkump op mie es 80% vaan de bevolking. Nao 2000 veranderde 't aonzien vaan Doha sterk door de opkoms vaan väöl torieflats, boedoor de stad aon Dubai en aander groete stei in de regio rappeleert. Mèt diverse musea, sportaccomodaties, universiteitscampusse en talloes ketoere is de stad e belaankriek centrum veur toerisme, handel en oonderwies.
Alfa 24 HP

D'n **ALFA 24 HP** is 'nen oto vaan 't Italiaons merk Alfa Romeo (*ALFA*), geproduceerd in Milaon tösse de jaore 1910 en 1914.

D'n oto heet 'ne 4.1 L I4-motor en heet 'n koppeling vaan 4 geng die, wie alle koppelinge in deen tied, mèt d'n hand gebruuk moos weure. De rajer höbbe 'n raadbasis vaan 3.200 milimeter en d'n oto waor 1.000 kilo zwoer.

Oetindelek woort 'r opgevolg door d'n ALFA 24 HP.

## Lees wijer
* Zuug veur de gans historie vaan Alfa Romeo-oto's, dit artikel
* Dit artikel is groetdeils vertaold oet de Ingelse Wikipedia
Alfa 20-30 HP

D'n **ALFA 20/30 HP** is 'nen oto vaan 't Italiaons merk Alfa Romeo (*ALFA*), geproduceerd in Milaon tösse de jaore 1914 en 1922.

D'n oto heet 'ne 4.1 L I14 *sidevalve* 4084 cc-motor en 't groet model heet 'ne 4.2 L I4 *sidevalve* 4250 cc-motor. 

De veurgenger vaan dezen ALFA-oto waor d'n 40/60 HP. Oetindelek woort 'r opgevolg door d'n Alfa Romeo G1.

## Lees wijer
* Zuug veur de gans historie vaan Alfa Romeo-oto's, dit artikel
* Dit artikel is groetdeils vertaold oet de Ingelse Wikipedia
Kabbinèt-Beel II

't **Kabbinèt-Beel II** waor 't Nederlands kabbinèt vaan 1958 - 1959. 't Kabbinèt woort gevörmp door de politieke partije KVP, ARP en CHU oonder premier Louis Beel en waor in prinsiep e "roompkabbinèt" (*een rompkabinet*), wat zoeväöl meint es tot 't d'n opdrach had d'n Twiede Kamer en de regering veur te bereie op aonkoumende verkezinge. De formatie vaan 't kabbinèt däörde 11 daog. Same bestoond 't kabbinèt oet 77 vaan de 150 zetele in d'n Twiede Kamer, 't parlemint vaan 't Keuninkriek vaan de Nederlen.

't Kabbinèt woort beëdeg op 22 december 1958 en woort demissionair op 12 miert 1959. Op 19 mei 1959 woort 't kabbinèt oontboonde.

't Kabbinèt volgde 't Kabbinèt-Drees III op en woort oetindelek opgevolg door 't Kabbinèt-De Quay.
Kabbinèt-Drees II

't **Kabbinèt-Drees II** (soms **Drees III** geneump es me Kabbinèt-Drees-Van Schaik mèttèlt es 'n *Drees-kabbinèt*) waor 't Nederlands kabbinèt vaan 1952 - 1956. 't Kabbinèt woort gevörmp door de politieke partije PvdA, KVP, CHU en Anti-Revolutionaire Partij oonder premier Willem Drees. De formatie vaan 't kabbinèt däörde 16 daog. Same bestoond 't kabbinèt oet 81 vaan de 100 zetele in d'n Twiede Kamer, 't parlemint vaan 't Keuninkriek vaan de Nederlen. Dit waor de lèste kier tot d'n Twiede Kamer bestoond oet hoonderd zetele. Heer woort heinao verhoeg nao hoonderviefteg.

't Kabbinèt woort beëdeg op 2 september 1952 en woort demissionair op 13 juni 1956. Op 13 oktober 1956 woort 't kabbinèt oontboonde.

't Kabbinèt volgde 't Kabbinèt-Drees I op en woort oetindelek opgevolg door 't Kabbinèt-Drees III.
Kabbinèt-Drees III

't **Kabbinèt-Drees III** waor 't Nederlands kabbinèt vaan 1956 - 1958. 't Kabbinèt woort gevörmp door de politieke partije PvdA, KVP, CHU en ARP oonder premier Willem Drees. De formatie vaan 't kabbinèt däörde 127 daog. Same bestoond 't kabbinèt oet 127 vaan de 150 zetele in d'n Twiede Kamer, 't parlemint vaan 't Keuninkriek vaan de Nederlen.

't Kabbinèt woort beëdeg op 13 oktober 1956 en woort demissionair op 11 december 1958. Op 22 december 1958 woort 't kabbinèt oontboonde.

't Kabbinèt volgde 't Kabbinèt-Drees II op en woort oetindelek opgevolg door 't Kabbinèt-Beel II.
Kabbinèt-Marijnen

't **Kabbinèt-Marijnen** waor 't Nederlands kabbinèt vaan 1963 - 1965. 't Kabbinèt woort gevörmp door de politieke partije KVP, VVD, ARP en CHU oonder premier Victor Marijnen. De formatie vaan 't kabbinèt däörde 92 daog. Same bestoond 't kabbinèt oet 92 vaan de 150 zetele in d'n Twiede Kamer, 't parlemint vaan 't Keuninkriek vaan de Nederlen.

't Kabbinèt woort beëdeg op 24 juli 1963 en woort demissionair op 27 fibberwarie 1965. Op 14 april 1965 woort 't kabbinèt oontboonde.

't Kabbinèt volgde 't Kabbinèt-De Quay op en woort oetindelek opgevolg door 't Kabbinèt-Cals.
Kabbinèt-Zijlstra

't **Kabbinèt-Zijlstra** waor 't Nederlands kabbinèt vaan 1966 - 1967. 't Kabbinèt woort gevörmp door de politieke partije KVP en ARP oonder premier Jelle Zijlstra. De formatie vaan 't kabbinèt däörde 35 daog. Same bestoond 't kabbinèt oet 63 vaan de 150 zetele in d'n Twiede Kamer, 't parlemint vaan 't Keuninkriek vaan de Nederlen. 't Waor 'n minderheidskabbinèt en e zoegenaomp *roompkabbinèt* (*een rompkabinet*), wat meint tot 't es belaangriekste buut had um veur te bereie op de verkezinge.

't Kabbinèt woort beëdeg op 22 november 1966 en woort demissionair op 5 15 fibberwarie 1967. Op 5 april 1967 woort 't kabbinèt oontboonde.

't Kabbinèt volgde 't Kabbinèt-Cals op en woort oetindelek opgevolg door 't Kabbinèt-De Jong.
Grandpré

**Grandpré** ies 'n gemeinte (Frans: *commune*) in 't departemint van de Ardenne (''Ardennes''), wat in de Franse regio Grand Est, Noordoas-Frankriek, liegk. 

't Pläötske liegk in 't arrondissemint van de groater sjtad Vouziers, in 't zuudoaste van 't Frans departemint Ardennes, langs de grens van de departeminte Marne en Meuse. Vreuger loog dit gebeed in de provincie van de Champagne. Nao de Franse Rivvelutie woort Sedan deil van 't departemint Ardennes. Traditioneel weurt in dees gemeinte dan ouch Champagnois gekald en neet Welsj, wie dat weurt gekald in 't groatse gedeilte van de échte, geografisch gedefinieerde, Ardenne.

De gemeinte haw in 2019 'n bevouking van 520 luuj op 'n oppervlaak van 42,54 veerkante kilometer en daomèt goof 't 12,22 luuj de veerkante kilometer. Vergeleke mèt 2015 haw zie 'n bevoukingsverangering van -2,2% de jaor.

## Rifferenties
* CityPopulation.de, Ardennes (2022)
* Zuuch ouch: de lies van ''communes'' in de Franse Ardenne
Kabbinèt-Biesheuvel I

't **Kabbinèt-Biesheuvel I** waor 't Nederlands kabbinèt vaan 1971 - 1972. 't Kabbinèt woort gevörmp door de politieke partije KVP, VVD, ARP, CHU en Democratisch Socialisten '70 (DS'70) oonder premier Barend Biesheuvel. De formatie vaan 't kabbinèt däörde 69 daog. Same bestoond 't kabbinèt oet 82 vaan de 150 zetele in d'n Twiede Kamer, 't parlemint vaan 't Keuninkriek vaan de Nederlen.

't Kabbinèt woort beëdeg op 6 juli 1971 en woort demissionair op 19 juli 1972. Op 9 augustus 1972 woort 't kabbinèt oontboonde.

't Kabbinèt volgde 't Kabbinèt-De Jong op en woort oetindelek opgevolg door 't Kabbinèt-Biesheuvel II.
Kabbinèt-Den Uyl

't **Kabbinèt-Den Uyl** waor 't Nederlands kabbinèt vaan 1973 - 1977. 't Kabbinèt woort gevörmp door de politieke partije PvdA, KVP, ARP, PPR en D66 oonder premier Joop den Uyl. 't Weurt dèks gezeen es 't meis links-progressieve kabbinèt wat in de historie vaan Nederland heet bestoon: e groet deil vaan d'n allewijle Nederlandse verzörgingsstaot heet zie bestoon te daanke aon 't premiersjap vaan Den Uyl. Door de samewèrking tösse socialiste en sociaoldemocrate aon d'n eine kant, en kathelieke en christendemocrate aon d'n aandere kant, woort dit kabbinèt dèks ouch "Roems-Roed" (*Rooms-Rood*) geneump - Roems nao 't Katheliek Vatikaon in Roeme en Roed nao de traditionele kläör vaan socialistische en Marxistische beweginge.

De formatie vaan 't kabbinèt däörde 163 daog, de langste formatie in de Nederlandse historie tot deen tied (daonao es dat dèkser langer gaon däöre). Same bestoond 't kabbinèt oet 97 vaan de 150 zetele in d'n Twiede Kamer, 't parlemint vaan 't Keuninkriek vaan de Nederlen. Daoneve had 't ouch d'n Ierste Kamer - 't Senaot vaan 't Keuninkriek - 'n groete mierderheid. 't Kabbinèt waor daodoor "extra-parlemintair" en hoofde ziech wieneg aon te trèkke aon de euverwegend rechs-conservatieve oppositie vaan calviniste, conservatieve en liberaole.

't Kabbinèt woort beëdeg op 11 mei 1973 en woort demissionair op 22 miert 1977. Op 19 december 1977 woort 't kabbinèt oontboonde.

't Kabbinèt volgde 't Kabbinèt-Biesheuvel II op en woort oetindelek opgevolg door 't Kabbinèt-Van Agt I.
Cherson

**Cherson** (Oekraïenisj: Херсон, [xerˈson], Róssisj: Херсон [ˈxʲɪrson]) is 'n wichtige havesjtad i g'n Oekraïne mit ruum 280.000 iwuuenesj en de hoofsjtad van d'r gelieknamige oblas Cherson. De sjtad ligk aa g'n mónding va g'ne Dnjepr i g'n Sjwatte Zieë. Zó'n 75% van de iwuuenesj is Oekraïenisj en 20% Róssisj. Vuur de Duutsje bezetting in d'r Twieëde Weltkreeg goof 't hei óch 'n groeëte jüddisje en Duutsje minderheed (*Schwarzmeerdeutsche*).

Cherson woeëd in 1778 gesjtich durch tsarina Catharina de Groeëte en d'r Róssisje maarsjalk Grigorij Potjomkin en is verneumd gewoeëde noa de ouw Greekse kolonie Chersonesos. Die sjtad loog evvel neet aan 't estuarium va g'ne Dnjepr, mar get zuudliger óp g'n Krim. 't Nui Cherson loog egelig óp 'n ónlogisje plek. Plaatsjelig woar d'r Dnjepr zier óndeep. Dennoch woeëd 't e wichtig militair centrum vuur de Róssisje marine en i ge sjtadscentrum guuef 't nog geboewe oet d'r tied va de Catharina en d'r Potjomkin. E groeët gedeelte van 't ouw fort guuef 't evvel neet mieë. 

De sjtad veel in 1922 in heng van de Sovjet-Unie. Es gevolg va Sjtalin zie nui ikkenomisj beleid en d'r Holodomor koame doezende luuj um 't leëve. In d'r Twieëde Weltkreeg woeëd de sjtad durch kreegsgeweld verinneweerd en in de twieëde haofsjeet van d'r 20e ieëw gruide ze hiel hel. Cherson woeëd ónger mieë 'ne wichtige sjakel vuur d'r export va graan.

I d'r fibberwaar van 2022 woar de sjtad Cherson 't tonieël va zjwoar gevechte tussje de Róssisje en de Oekraïenisje armee. Cherson veel óp d'r 2e meëts. Ze woar ee van de ieësjte plaatsje en tegeliek de insigste groeëte sjtad die de Róssisje troepe kóste i-neme. I d'r juli begós e groeëtsjalig teëge-offensief en i d'r november pakde de Oekraïenisje troepe de sjtad truuk. De Róssisje troepe hant vöal luuj gedeporteerd noa anger bezatde regio's en 't monumentaal centrum geplunderd. Ónger anger d'r Potjemkin zieng knöak woeëde gesjtoale oet zie graaf i g'n Catharinakathedraal.
Kabbinèt-De Jong

't **Kabbinèt-De Jong** waor 't Nederlands kabbinèt vaan JAOR - JAOR. 't Kabbinèt woort gevörmp door de politieke partije KVP, VVD, ARP en CHP oonder premier Piet de Jong. De formatie vaan 't kabbinèt däörde 49 daog. Same bestoond 't kabbinèt oet 86 vaan de 150 zetele in d'n Twiede Kamer, 't parlemint vaan 't Keuninkriek vaan de Nederlen.

't Kabbinèt woort beëdeg op 5 aprèl 1967 en woort demissionair op 28 aprèl 1971. Op 6 juli 1971 woort 't kabbinèt oontboonde.

't Kabbinèt volgde 't Kabbinèt-Zijlstra op en woort oetindelek opgevolg door 't Kabbinèt-Biesheuvel I.
Gerlachuspötsje

't **Gerlachuspötsje** is e rieksmonumint in 't ooste vaan Houtem (buurtsjap Sint-Gerlach). 't Is 'ne melgere waterpöt op 't landgood vaan Chateau Sint-Gerlach, kortbij Ingedaal. Heer steit op e klei veldsje umgeve door 'n hègk.

De pöt markeert volgens de legende de plaots boe d'n Heilege Gerlachus water in wien zaog veraandere. Roond 1227 weurt al 'ne pöt in verband mèt Gerlachus geneump. Later naom de beteikenis vaan de Gerlachusveriering aof en kaome minder lui nao Houtem. Roond 1600 besloot bisjop Henricus Cuyckius vaan Remund de devotie en ouch de beivaart nui leve in te bloze. Väöl lui kaome water oet 't pötsje hole in de hoop op genezing. Later, wie kortbij de Gerlachuskèrk woort gebouwd, woort 't pötsje minder belaankriek. 't Huieg pöthuiske is roond 1700 gebouwd.
Inscriptie vaan Bergakker

De **inscriptie vaan Bergakker** is 'n rune-inscriptie die in 1996 in de naobersjap Bergakker (gemeinte Tiel) woort gevoonte. De inscriptie is zier lesteg te leze, meh euver 't algemein meine taolkundege tot 't um in 'n inscriptie in 't Aajdnederfrankisch geit. In dat geval is 't de ajdste euvergelieverde teks in 't Nederlands, en daomèt ouch veur 't Limbörgs vaan groet belaank.

## Contex
De inscriptie is ingekras op e stök vergöld zèlver wat e beslaagstök veur 'n sjei (vaan e zweerd) moot zien gewees. 't Dink weurt gedateerd op 't twiede kwart vaan de vijfden iew, dat wèlt zègke d'n tied vaan de Groete Volksverhuizinge. De Fraanke waore in deen tied vaanoet 't noorde ('t Salland) nao 't zuie aon 't trèkke. Nog los vaan de taol is dit beslaagstök ein vaan de wienege materieel getuige vaan de Fraanke oet dezen tied. Ouch tuint ze aon tot de Fraanke rune gebruukde. Ietot de inscriptie woort gevoonde waor dat neet gans zeker (me wis 't al wel vaan de Frieze, die inscripties in 't kösgebeed höbbe naogelaote).

## Interpretatie
De interpretatie is, oondaanks de kleinen umvaank, lesteg. De rune zien oonvas in 't zèlver gekrets, liekene soms gecorrigeerd, en de sjriever gebruuk 'n oongewoen teike wat oetzuut wie 'n V. De mieste interpretaties versjèlle allein op details, en daan veural roond 't ierste woord. Gemeinelek weurt dat geleze es *Haþuþȳwas*, 'ne persoensnaom dee zoeväöl zouw mote beteikene es 'oorlog-dener'. Euver de drei aander wäörd besteit get mie euvereinkoms, al versjèlle de klinkers en perceis interpretatie.

In de lezing vaan Quak steit hei:
:ᚺᚨᚦVᚦV(V)ᚹ(ᚨ)ᛋ᛬ᚨᚾᚾ᛬ᚲVᛋᛃᚨᛗ᛬ᛚᛟᚷVᚾᛋ᛬
:*Haþuþ(ȳ)was ann kusjam logūns*

en moot me dit verstoon es '[bezit] vaan Haþuþȳw; iech gön [aon] de oetverkorene e zweerd'.

*Ann*, 'n aajd defectief werkwoord, kin zoewel ierste es daarde persoen inkelvoud zien (vergliek *iech/heer kin*, *iech/heer zal* enz.). Sommege interpretaties hawwe dao rekening mèt. Wijer geit Quak devaan oet tot 't teike V ummer, of entans veurnaomelek veur de klaank [u] steit; tot 't dezelfde lètter is es de Latijnse lètter V. Dao zien neet alle gelierde zoe zeker vaan. Bosman & Looijenga (1996) höbbe in plaots daovaan 'n *e* ingevöld, Bammesberger (1999) leet die plaotse ope. Aandere höbbe daan weer euveral 'n *u* geleze, dewijl Quak, op filologische grun, nog 'n lang *y* reconstrueert in de persoensnaom *Haþuþȳw*.

E paar gelierde leze ech get aanders. Dat gelt in de ierste plaots veur Odenstedt (1999). Neet allein leus heer 't ierste woord es *haleþewas*, heer verklaort de ganse inscriptie es 'Iech ['t zweerd] maag gezon soldaote en bring woonde touw'. Vennemann (1999) dink iejer aon '[iech bin] Haþur zie bezit en beej zweerdklinge oonderdaak'.

## Bronne
*Dit artikel baseert ziech op de corresponderende Nederlandse en Ingelse versies.*
Les Engagés

**Les Engagés** (letterlik: *de Geëngageerde*) ies 'n Franstalige politieke partie in Belsj, woa me op kin sjtumme in Wallonië en Brössel. De partie ies allewiel te kenmirke es centrumrechs en mild-conservatief. Traditioneel ies ze christendemocratisch, mer officieel identificeert ze ziech neet miè es zoadanig. Toch is zie deil van de Europese Voukspartie (EVP), de Europese politieke partie woa ouch onger anger de Vlaamse CD&V, de Nederlandse CU en CDA en de Duutsje CDU en CSU deil van oetmake. Van mei 2002 bies mièrt 2022 nom de partie häörzelf de **Centre démocrate humaniste** (de cdH, letterlik: *Humanistisch-Democratisch Middel*), woa-in 't modern humanisme centraal sjtong es ideologie. Véúr 2002 heesj zie de **Parti social chrétien** (PSC, letterlik: *Christelik-Sociaal Partie*). Dees partie haw 'n christendemocratisch signatuur.

Bies 2001 vörmde ze same mèt de Vlaamse Christendemocrate de Christelike Voukspartie. Daonao ginge de Vlaamse partiegenote door es Christen-Democratisch en Vlaams (CD&V). Saer dat moment zint de Waalse en Franco-Brösselse partiegenote ummer miè gaon aafdrieve van de Christendemocratie, wiel de Vlaamse centriste dao aan vas zin blieve hawwe. Mèt de partiehervörming en 't nuuj manifes in mièrt 2022, onger de partieveurzitter Maxime Prévot, zint Les Engagés nog miè es vanteveure gaon wegdrieve van de christendemocratische grondsjlaag en ies de partie ziechzelf zelfs in zekere mate progressief gaon neume, mèt name wat betröf ecologisme en 't milieu.
Alfa Romeo 2000

D'n **Alfa Romeo 2000** is 'nen oto en productiewagel vaan 't Italiaons merk Alfa Romeo (*ALFA*), geproduceerd in Milaon in 1954.

D'n oto heet 'ne 2.0 L I4-motor en heet 'n koppeling vaan vief geng die, wie alle koppelinge in deen tied, mèt d'n hand gebruuk moos weure. De rajer höbbe 'n raadbasis vaan 2.200 milimeter en d'n oto waor 915 kilo zwoer.

De veurgenger vaan dezen ALFA-oto waor d'n Alfa Romeo BAT. Oetindelek woort 'r opgevolg door d'n Alfa Romeo 1900.

## Lees wijer
* Zuug veur de gans historie vaan Alfa Romeo-oto's, dit artikel
* Dit artikel is groetdeils vertaold oet de Ingelse Wikipedia